Samsung lancerer ny serie Galaxy S10 telefoner

LONDON: Samsung har netop lanceret deres nye serie af S telefoner. I jubilæumsåret for den første Galaxy S har koreanerne faktisk hele tre telefoner klar: S10, S10+ og en helt ny budgetudgave, kaldet S10e. De tre telefoner kan allerede forudbestilles nu, og vil så blive leveret d. 8 marts, hvorfra man også vil kunne købe dem i butikkerne.

De tre nye modeller er kendetegnet ved et nyt design – blandt andet har Samsung skåret ned på mængden af “kant” i top og bund og i stedet flyttet frontkameraet ind i en lille rund udskæring i øverste højre hjørne af skærmen. Dermed er 93,4% af forsiden dækket af skærm.

Fingeraftrykslæser i skærmen

Som flere af konkurrenterne har Samsung også indbygget fingeraftrykslæseren i skærmen. Aflæseren bruger ultralydsteknologi til at aflæse fingeraftryk – hvilket ifølge Samsung skulle være væsentligt mere sikkert. Skærmen er i øvrigt også den første der er HDR10+ certificeret. Den største – på S10+ – er 6,4″. Den “almindelige” S10 har en 6,1″ og S10e har 5,8″ – eller præcis det samme som iPhone XS.

Ny brugergrænseflade

Det nye flagskib er den første telefon fra Samsung, der er født med deres nye One UI. Systemet gør det lettere at nå menupunkter fordi de vigtigste bliver placeret i bunden af skærmen. Derudover har det hele generelt fået et lille løft og ser bare pænere ud.

Vidvinkel kamera

Kameraet i den nye topmodel har fået småforbedringer hele vejen rundt, men den er også udstyret med et ekstra kamera med vidvinkel. Du vil altså kunne stå tættere på et motiv og få det hele med. Både for- og bagside kameraet vil kunne skyde i 4K.

Deler ud af strømmen

Ligesom Huaweis Mate 20 Pro er de nye Samsung telefoner i stand til at dele ud af strømmen til venner der er ved at løbe tør. Det kan især være praktisk med Samsungs egne hovedtelefoner Samsung Buds, der i øvrigt følger med S10 og S10+ hvis du forudbestiller en af de to telefoner. På den måde behøver du kun medbringe en enkelt oplader, da hovedtelefonerne kan oplade ovenpå telefonen.

8GB RAM

S10 og S10+ får begge hele 8GB RAM – hvor S10e “kun” får 6GB. De tre telefoner kommer i 128 til 1TB hukommelse – hvor den lille S10e kun kommer i 128GB udgave i norden, kan du købe den helt store S10+ i den helt store 1TB udgave. De tre telefoner kan i øvrigt alle udvides med SD kort – så der bliver virkelig masser af plads.

Denne historie kan indeholde links til samarbejdspartnere.

Samsung lancerer ny serie Galaxy S10 telefoner